Diari Oficial de la Generalitat Valenciana


Sumari del DOGV 9880, del 28-06-2024 (2024/6265)

RESOLUCIÓ de 26 de juny de 2024, de la Presidència de la Generalitat, d'assignació del Fons de Cooperació Municipal dels Municipis i Entitats Locals Menors de la Comunitat Valenciana a cada entitat beneficiària per a l'exercici pressupostari 2024.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9880

Data del DOGV
:   28-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/6265


Data del document
:   26-06-2024

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Presidència de la Generalitat
    * Presidència de la Generalitat

RESOLUCIÓ de 26 de juny de 2024, de la Presidència de la Generalitat, d'assignació del Fons de Cooperació Municipal dels Municipis i Entitats Locals Menors de la Comunitat Valenciana a cada entitat beneficiària per a l'exercici pressupostari 2024. [2024/6265]  
I. La Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana, disposa, en l'article 4, que són entitats beneficiàries d'este tots els municipis i les entitats locals menors de la Comunitat Valenciana.  
  
II. De conformitat amb l'article 6 de la Llei 5/2021, el procediment per a l'assignació anual de la quantia pressupostada per la Generalitat corresponent a cada entitat beneficiària s'iniciarà d'ofici per la persona titular del departament amb competències en administració local, a qui correspondrà emetre la resolució de reconeixement de conformitat amb les regles de distribució contingudes en esta llei, amb el coneixement previ de la Comissió de Seguiment del Fons de Cooperació Municipal de la Comunitat Valenciana. En esta resolució s'establirà el procediment de pagament de les dites quanties.  
  
III. A conseqüència de la necessitat de complir la sentència de 20 d'abril de 2024, del Tribunal Superior de Justícia de la Comunitat Valenciana, per la qual s'anul·la el Pla Sectorial de finançament bàsic del Fons de Cooperació Municipal, per a l'exercici 2024, aprovat per acord del Consell de 24 de març de 2023, el Consell, en la reunió del dia 21 de juny de 2024, ha aprovat les regles i criteris de distribució del Fons de Cooperació Municipal per a este exercici pressupostari.  
Este acord s'ha adoptat en compliment del que disposa la Llei 5/2021 i la sentència de 20 d'abril de 2024, del Tribunal Superior de Justícia de la Comunitat Valenciana, recaiguda en el recurs contenciós administratiu núm. 252/2023, així com la sentència de 26 de setembre de 2023, del Tribunal Constitucional, recaiguda en el recurs d'inconstitucionalitat número 614/2022.  
A estos efectes, s'ha tingut en compte, tal com ha indicat el Tribunal Constitucional, el que disposen els articles 118 i següents del Reial decret legislatiu 2/2004, de 5 de març, pel qual s'aprova el text refós de la llei reguladora de les hisendes locals, que, en l'aplicació dels criteris de distribució del Fons de Cooperació Municipal, distingix entre:  
  
- Municipis del model de participació en els tributs de l'Estat per als municipis amb població de dret inferior a 75.000 habitants.  
  
- Municipis del model de cessió d'impostos i Fons Complementari de Finançament, aplicable en els municipis amb població de dret igual o superior a 75.000 habitants o que siguen capital de província o de comunitat autònoma.  
D'acord amb això, per tal de determinar el model en el qual s'han d'incloure els municipis, s'atendrà a aquell en què hagen sigut inclosos per l'Administració General de l'Estat per als lliuraments a compte del sistema de participació de tributs de l'Estat en l'exercici corresponent.  
  
IV. Quant als municipis de la Comunitat Valenciana inclosos en el model de participació en els tributs de l'Estat, la dotació anual, que ascendix en 2024 a 51.673.149 euros, es distribuïx de conformitat amb allò que ha acordat el Consell, en la reunió del dia 21 de juny de 2024, de conformitat amb el que es disposa per l'article 124 del Reial decret legislatiu 2/2004, de 5 de març:  
a) El 75 % en funció del nombre d'habitants de dret de cada municipi, segons les xifres de població aprovades pel Govern, que figuren en l'últim padró municipal vigent, ponderades pels següents coeficients multiplicadors:  
  
Estrat Nombre d'habitants Coeficients  
1 De més de 50.000 1,40  
2 De 20.001 a 50.000 1,30  
3 De 5.001 a 20.000 1,17  
4 Fins a 5.000 1,00  
b) El 12,5 % en funció de l'esforç fiscal mitjà de cada municipi obtingut en el segon exercici anterior al de la Llei de pressupostos generals de l'Estat corresponent, ponderat pel nombre d'habitants de dret.  
  
A este efecte, s'entendrà per esforç fiscal mitjà de cada municipi el que per a cada exercici determinen les Lleis de pressupostos generals de l'Estat en funció de l'aplicació que pels municipis es faça dels tributs continguts en la legislació bàsica reguladora de les hisendes locals.  
  
c) El 12,5 % en funció de l'invers de la capacitat tributària en els termes que establisquen les lleis de pressupostos generals de l'Estat.  
  
Es garantix als municipis i entitats locals menors de la Comunitat Valenciana que en cap cas el finançament que perceben del Fons de Cooperació Municipal serà inferior a la percebuda en l'exercici 2022.  
  
Realitzades les operacions necessàries per a la distribució de l'import determinat en el present apartat, els imports acumulats de les diferències d'arredoniment es distribuiran a raó d'un euro entre els municipis, de menor a major població, fins a aconseguir l'import de 45.142.573 €.  
V. Quant als municipis de la Comunitat Valenciana inclosos en el model de cessió d'impostos i Fons Complementari de Finançament, la dotació anual, ascendix en 2024 a 4.906.965 €, i es distribuïx de conformitat amb l'acord del Consell de 21 de juny de 2024, en el qual, tenint en compte que, tal com va assenyalar el Tribunal Constitucional, en la seua sentència de 26 de setembre de 2023, les disposicions estatals a les quals remet l'Estatut d'Autonomia per a la creació del Fons de Cooperació Municipal de la Comunitat Valenciana no preveuen, en sentit estricte, criteris de distribució en relació amb els grans municipis, a fi de no causar a estos perjuí pressupostari o econòmic algun, se'ls garantix per al present exercici la percepció del mateix import que van rebre del Fons de Cooperació Municipal en l'exercici 2022.  
  
VI. Quant a les entitats locals menors, una vegada calculada l'assignació corresponent al municipi al qual pertanyen conforme a les regles contingudes en els apartats anteriors, esta es distribuïx entre l'ajuntament corresponent i les entitats locals menors amb les quals este compte, en proporció al nombre d'habitants de dret de cadascun d'ells.  
  
VII. A l'efecte del que s'establix en l'article 6 de la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana, s'ha procedit a convocar a la Comissió de Seguiment del Fons de Cooperació Municipal de la Comunitat Valenciana, la qual, en la sessió de 25 de juny de 2024, ha pres coneixement de la proposta d'adjudicació.  
VIII. En virtut del que s'ha exposat, i atés que, de conformitat amb l'article 6 de la Llei 5/2021, de 5 de novembre, de la Generalitat, reguladora del Fons de Cooperació Municipal dels Municipis i Entitats Locals Menors de la Comunitat Valenciana, correspon a la persona titular del departament amb competències en matèria d'administració local emetre la resolució de reconeixement de la quantia corresponent a cada entitat beneficiària, i en aplicació de l'apartat tercer, subapartat 1, de la Resolució de 8 de novembre, del president de la generalitat, per la qual delega determinades atribucions en diferents òrgans de la Presidència, resolc:  
  
  
Primer  
Adjudicar els imports de les transferències corresponents al Fons de Cooperació Municipal de la Comunitat Valenciana per a l'exercici 2024 a favor dels municipis i les entitats locals menors de la Comunitat Valenciana, amb càrrec al pressupost de la Generalitat per a 2024, línia pressupostària T0030, capítol IV del programa 125A00, Administració local i organització territorial del Consell, d'acord amb la distribució per a cadascun d'ells que figura en els annexos de la present resolució.  
  
La quantia global dels imports a distribuir entre els municipis inclosos en cadascun dels models de participació en el Fons ascendix a: 76.105.361 € (quaranta milions d'euros) per als municipis amb població de dret inferior a 75.000 habitants (annex I); i 4.906.965 € (quatre milions nou-cents sis mil nou-cents seixanta-cinc euros) per als municipis amb població de dret igual o superior a 75.000 habitants o que siguen capital de província o de comunitat autònoma (annex II).  
  
Els imports corresponents a cada entitat beneficiària s'adjudiquen de conformitat amb les regles de distribució definides pel Consell en l'acord de 21 de juny de 2024.  
  
Segon  
Abonar els imports assignats a cada entitat local beneficiària:  
- En únic pagament corresponent al 100 % de l'import total assignat als municipis amb població de dret inferior a 20.000 habitants.  
- En dos pagaments, corresponents cadascun d'ells al 50 % de l'import total assignat, a la resta de municipis.  
Estos abonaments es faran després de la comprovació del compliment, per les entitats beneficiàries, de l'obligació de presentar el compte general davant la Sindicatura de Comptes de la Comunitat Valenciana, en els termes establits en la seua normativa reguladora.  
Quant a la presentació de plans economicofinancers en els termes disposats en la Llei orgànica 2/2012, de 27 d'abril, d'estabilitat pressupostària i sostenibilitat financera, considerant la suspensió de regles fiscals per a 2023, en virtut dels acords del Consell de Ministres de data 26 de juliol de 2022, i del Congrés dels Diputats de data 22 de setembre de 2022, no resulten d'aplicació en l'exercici 2024 les mesures correctives consistents en la presentació i aprovació de plans economicofinancers en relació amb els incompliments de regles fiscals constatats amb la liquidació del pressupost 2023.  
  
  
Tercer  
Les entitats locals beneficiàries de les aportacions del Fons de Cooperació Municipal hauran d'assumir les obligacions generals que els puguen afectar i, a així mateix, hauran de facilitar quanta informació els siga requerida per la Sindicatura de Comptes i la Generalitat.  
  
Quart  
La present resolució es publicarà en el Diari Oficial de la Generalitat Valenciana.  
  
Contra esta resolució, que posa fi a la via administrativa, pot presentar-se, en el termini de dos mesos a comptar de l'endemà de la publicació, el requeriment potestatiu al qual es referix l'article 44 de la Llei 29/1998, de 13 de juliol, reguladora de la jurisdicció contenciosa administrativa, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana; tot això, d'acord amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, i sense perjuí que s'utilitze qualsevol altra via que es considere oportuna.  
  
València, 26 de juny de 2024.- El president de la Generalitat, p. d. (Resolució 08.11.2023; DOGV 9723, 13.11.2023), el secretari autonòmic de Presidència: Cayetano García Ramírez.